和胡浚明村中好客稀五字併作一首
作者：劉一止
朝代：宋

paragraphs: 青山爲郭雲當門，疏烟細雨梅花村。
門前落澗瀉寒溜，袞袞似是通河源。
隱居二士清而通，談道不愧将無同。
何人載酒問奇字，糟床夜注時一中。
天驥權奇嗟欲老，家有龍駒頭尺好。
孫郎並舍真可人，散亂書籤共探討。
只今干戈迷所適，我亦間關暫投跡。
君家鳥雀不驚人，應怪蒼黄如此客。
謀身已拙知遁肥，邂逅得此良亦稀。
化雲所願四方逐，念絕側翅随人飛。